Illum niċċelebraw il-Jum Dinji tal-Libertà tal-Istampa tal-UNESCO. Mezzi ta' komunikazzjoni liberi, diversi u indipendenti huma essenzjali fi kwalunkwe soċjetà demokratika għaliex mingħajr il-libertà ta' espressjoni u l-mezzi ta' komunikazzjoni, ikun impossibbli li jkun hemm ċittadini infurmati, attivi u involuti. Għalhekk il-libertà tal-istampa hija pilastru ta' kwalunkwe soċjetà. Din għandha tiġi promossa u ma tista' qatt tittieħed bħala fatt. Huwa bis-saħħa tal-kuraġġ ta' ħafna ġurnalisti li għad hemm tifsira f'kelma li spiss tintesa: il-verità. L-UE tfaħħar lil dawk il-ġurnalisti u l-atturi fil-mezzi ta' komunikazzjoni li tilfu ħajjithom, intefgħu l-ħabs jew inkella batew minn konsegwenzi inġusti talli ħaddmu d-dritt tagħhom tal-libertà ta' espressjoni. Aħna naffermaw mill-ġdid l-impenn tagħna li nippromwovu u nħarsu l-libertà ta' espressjoni u l-libertà tal-mezzi ta' komunikazzjoni mad-dinja kollha, u li nkomplu nippromwovu s-sigurtà tal-ġurnalisti u ta' ħaddiema oħra fil-mezzi ta' komunikazzjoni. It-teknoloġiji tal-informazzjoni u tal-komunikazzjoni (ICTs) moderni huma issa parti mill-ħajja ta' kuljum u jipprovdu opportunitajiet ġodda għat-twettiq tad-drittijiet tal-bniedem u għall-iżvilupp soċjali u ekonomiku. L-aċċess nondiskriminatorju għall-informazzjoni u l-libertà ta' espressjoni għall-individwi kollha, kemm online kif ukoll offline, għandu jkun żgurat u protett. L-internet għandu jibqa' netwerk uniku u mhux frammentat, soġġett għall-istess liġijiet u normi li japplikaw għall-oqsma l-oħra fil-ħajja tagħna ta' kuljum fejn l-individwi jistgħu jieħdu benefiċċju mid-drittijiet tagħhom u mir-rimedji ġudizzjarji meta dawk id-drittijiet jinkisru. Dawn il-prinċipji ġew rikonoxxuti fil-Konklużjonijiet tal-Kunsill dwar il-Governanza tal-Internet tas-27 ta' Novembru 2014 u l-Konklużjonijiet dwar iċ-Ċiberdiplomazija tal-11 ta' Frar 2015. L-UE għandha l-impenn li tkompli ssaħħaħ l-isforzi internazzjonali bil-għan tal-promozzjoni tal-libertà ta' espressjoni u tilqa' l-mandat tan-NU dwar il-proċeduri speċjali ġodda rigward id-dritt għall-privatezza. Kważi sena wara li l-Kunsill tal-Unjoni Ewropea adotta l-Linji Gwida tal-UE dwar id-Drittijiet tal-Bniedem rigward "il-libertà ta' espressjoni online u offline", l-UE hija determinata li tkompli tuża kull strument finanzjarju estern adegwat tal-UE biex tipproteġi u tippromwovi aktar il-libertà ta' opinjoni u espressjoni u biex tappoġġa l-libertà u l-pluraliżmu tal-mezzi ta' komunikazzjoni. Il-Pajjiżi Kandidati t-Turkija, l-Eks-Repubblika Jugoslava tal-Maċedonja*, il-Montenegro*, is-Serbja* u l-Albanija*, il-pajjiż tal-Proċess ta' Stabbilizzazzjoni u ta' Assoċjazzjoni u kandidat potenzjali l-Bożnija-Ħerzegovina, u l-pajjiżi tal-EFTA l-Liechtenstein u n-Norveġja, membri taż-Żona Ekonomika Ewropea, kif ukoll l-Ukrajna, ir-Repubblika tal-Moldova, l-Armenja u l-Georgia jallinjaw ruħhom ma' din id-Dikjarazzjoni. * - L-Eks-Repubblika Jugoslava tal-Maċedonja, il-Montenegro, is-Serbja u l-Albanija għadhom jagħmlu parti mill-Proċess ta' Stabbilizzazzjoni u ta' Assoċjazzjoni.